cultura 05 luglio 2015
Quand’a l’ea unna lengua franca. O prestigio do zeneize inti sécoli
Andrea Acquarone
AUDIO
COMME un tic, unn’açion involontaia, tante vòtte quande parlemmo do zeneize gh’attacchemmo quella poula: dialetto. Ma un dialetto còs’o l’è? Pe-i linguisti en tutte lengue; into lenguaggio comun s’intende o parlâ d’un territòio limitou co-o quæ no ti fæ guæi stradda into mondo. Se piggemmo pe bonn-a sta definiçion, fòscia no tutti san che o zeneize, pe gran parte da seu stòia, o l’è stæto ciù na lengua che un dialetto. S’andéscimo inderrê solo che a-a fin de l’Euttoçento, poriéscimo viægiâ pe mâ da Costantinòpoli a Gibertâ, con parlâ lìgure: ancon a quelli tempi gh’ea de famigge de rivea che mandàvan i figgi a studdiâ a Zena, pe fâghe imprende ben a lengua che ghe serviva pe-i tràffeghi. Un pò comme oua î mandemmo a Londra!
Se andemmo ancon ciù inderrê, a-i tempi da Repùbbrica, imaginémmoçe de discute na cauza in tribunâ, ò d’ascistî a na discuscion do governo, ò de l’erta finansa, e ghe poriemo reconosce i soin, a sintasci e o léscico che oua çerchemmo d’evitâ, pe no passâ da ignoranti. O scriveiva o Viçenso Serra do 1846 che fin a-o 1805 tutte e discuscioin a tutti i livelli se tegnìvan in zeneize, e che gh’ea de quelli “ch’aivan avuo nòmina de grendi oratoî inta lengua patria”. S’acapisce che a l’época gh’ea un registro formale, adattou a l’uzo che se ne fava, comme se vedde da-i documenti che n’è arestou: oraçioin de senatoî e de duxi, instruçioin a-e colònie d’Otramar, finn-a trattati diplomàtichi (o l’è avvoxou quello do 1381 co-o Khan di Tàrtai), i statuti de arte e de çittæ.
Oua, se peu capî che o zeneize o segge parlou delongo de meno, perché de sti tempi o no “serve” atro che pe “sentîse tra lìguri”, e i zeneixi en gente pràtiche e no dan guæi mente a ste còse chì. Quello che incangio un o no riesce a spiegâse o l’è comme inti programmi de istruçion sta lengua pinn-a de stòia a segge un fantàxima. Chì no se fa un discorso de tradiçioin, e ancon meno de folklore, ma de coltua.
A l’è fòscia l’oa che s’adescemmo, perché un pòpolo ch’o no conosce o seu passou o no l’à de futuo. Màscime, into mondo globalizzou da giornâ d’ancheu.
© Riproduzione riservata
ita_Latn lij_Latn vec_Latn grn_Latn lij_Latn lij_Latn lij_Latn lij_Latn ita_Latn